b'\n_START_ARTICLE_\nHribski urh\n_START_SECTION_\nOpis\n_START_PARAGRAPH_\nHribski urh zraste v dol\xc5\xbeino med 35 in 55\xc2\xa0mm. Po zgornji strani telesa so sivo rjave barve s svetlimi pikami in bradavicami. Po trebuhu so sivo modre ali \xc4\x8drno modre barve, posejane s svetlo rumenimi ali oran\xc5\xbenimi pikami ali lisami. Zenice imajo obliko srca, v u\xc5\xa1esih pa ni videti bobni\xc4\x8da._NEWLINE_Parjenje poteka pozno spomladi ali v za\xc4\x8detku poletja, ko se samci ogla\xc5\xa1ajo z zna\xc4\x8dilnim melodi\xc4\x8dnim "uh... uh... uh"._NEWLINE_Mrest sestavlja od 2 do 30 jaj\xc4\x8dec, ki so pritrjena na travo ali drugo rastlinje. Jaj\xc4\x8deca so po zgornji strani rjave, po spodnji pa svetle barve in merijo v premeru od 1,5 do 2\xc2\xa0mm. Sluz, ki jih ovija, je debela od 5 do 8\xc2\xa0mm. Jaj\xc4\x8deca samice odlagajo konec maja in v juniju._NEWLINE_Paglavci so v zadnjem stadiju razvoja dolgi okoli 55\xc2\xa0mm, konica repa pa je pri paglavcu hribskega urha zaobljena. Barva paglavcev je umazano siva in se mavri\xc4\x8dno preliva.\n_START_SECTION_\nRaz\xc5\xa1irjenost\n_START_PARAGRAPH_\nHribski urh se zadr\xc5\xbeuje v neposredni bli\xc5\xbeini voda, obi\xc4\x8dajno ob potokih in rekah. Pogosto se zadr\xc5\xbeuje tudi v mlakah gozdnih poti v bli\xc5\xbeini stalnih vodnih virov. V take mlake najraje odlaga jaj\xc4\x8deca, saj se zaradi vi\xc5\xa1jih temperatur vode v njih paglavci hitreje izvalijo. Hribski urh je sposoben prepotovati ve\xc4\x8dje razdalje, zaradi \xc4\x8desar se uspe\xc5\xa1no \xc5\xa1iri izven svojega okolja. Zadr\xc5\xbeuje se v vi\xc5\xa1je le\xc5\xbee\xc4\x8dih delih Evrope.'